ထိရောက်သော သင်ယူမှုအတွက်ဦးဆောင်မှု



ယူနစ် ၁ - ထိရောက်သောသင်ယူမှုဟူသည် အဘယ်နည်း

သင်တန်းဆရာလမ်းညွှန်

**ခြုံငုံသုံးသပ်ချက်**

မြန်မာနိုင်ငံရှိ ပညာရေးကျောင်းနှင့်အဖွဲ့အစည်းများ အနေအထားတွင် ထိရောက်သောသင်ယူမှု၏ အသွင်အပြင်ကိုလည်းကောင်း၊ ကျောင်းနှင့်အဖွဲ့အစည်း ဦးဆောင်သူများမှ ထိ‌ရောက်သောအပေါ် သဘောထားနှင့် ချဥ်းကပ်ပုံကို သြဇာညောင်းနိုင်ပုံကို လည်းကောင်း ဤသင်ရိုးပိုင်းတွင် ထည့်သွင်းစဥ်းစားမည်ဖြစ်ပါသည်။

သင်တန်းမှ ထည့်စဥ်းစားမည့် မေးခွန်းများမှာအောက်ပါအတိုင်းဖြစ်ပါသည်။

* မိမိတို့မည်သူ့ကို သင်ကြားပါမည်နည်း
* ထိရောက်သောသင်ယူမှုဟူသည်အဘယ်နည်း
* ထိရောက်သောသင်ယူမှုအတွက် မည်သူတွင်တာဝန်ရှိပါသနည်း
* မိမိတို့အနေအထားတွင် ထိရောက်စွာသင်ယူနိုင်စေရန် မည်သို့သောဦးဆောင်မှုချဥ်းကပ်နည်းနှင့် ဗျူဟာများ သုံးနိုင်ပါမည်နည်း
* ထိရောက်စွာသင်ယူစေနိုင်ရန် ခေါင်းဆောင်များတွင်မည်သည့်ကျွမ်းကျင်မှုများလိုအပ်ပြီး မည်သို့ဖော်ဆောင် နိုင်ပါမည်နည်း။

ယူနစ်ငါးခုမှ **ပထမ**ယူနစ်ဖြစ်ပါသည်။

**၁. ထိရောက်သောသင်ယူမှုဟူသည်အဘယ်နည်း**

၂. သင်ယူသူနှင့်စာသင်ခန်းဝန်းကျင်

၃. ထိရောက်သောသင်ယူမှုအတွက်ဦးဆောင်မှု

၄. ထိရောက်သောသင်ယူမှုအတွက် ဗျူဟာများ

၅. ထိရောက်သောသင်ယူမှုကို ဦးဆောင်ရန်ကျွမ်းကျင်မှုများ

**မာတိကာ**

| **ကဏ္ဍ** | **သင်ကြားရေးပစ္စည်း** | **ကြာချိန်** |
| --- | --- | --- |
| ရလဒ်များ | သင်တန်းသားစာအုပ် | ၅ မိနစ် |
| ၁.၁ ထိရောက်သောသင်ယူမှု၏အသွင်အပြင် | သင်တန်းသားစာအုပ် | ၁၅ မိနစ် |
| ၁.၂ ထိရောက်သောသင်ယူမှုတွင်ဦးဆောင်မှုကဏ္ဍ | သင်တန်းသားစာအုပ် | ၂၀ မိနစ် |
| ၁.၃ [ထိရောက်သောသင်ယူမှုအပေါ် သက်ရောက်သည့် အခြားအချက်များ](file:///C:\Users\HP\Dropbox\My%20PC%20(DESKTOP-AKLN60G)\Documents\translation\BC%20trans%2021\leadership%20for%20effective%20learning\trans%20UNIT%201%20PB%20REVISED%20AK%20V1%20What%20is%20effective%20learning%20(002).docx#_Toc73957848) | တစ်အုပ်စုစီအတွက် နောက်ဆက်တွဲ က မှချဲ့ထားသည့် ပိရမစ်ပုံတစ်ပုံ | ၂၀ မိနစ် |
| ၁.၄ ထိရောက်သောသင်ယူမှုဆိုင်ရာ အခြေခံသဘောတရားများ | သင်တန်းသားစာအုပ် | ၂၀ မိနစ် |
| ၁.၅ မိမိတို့၏ အခြေခံသဘောတရားများ | တစ်အုပ်စုလျှင်ပိုစတာစက္ကူတစ်ရွက်စီ | ၃၀ မိနစ် |
| ၁.၆ ပြန်လည်သုံးသပ်ပြီး အသုံးချပါ | သင်တန်းသားစာအုပ် | ၂၀ မိနစ် |

# **ရလဒ်များ**

ယူနစ်အဆုံးတွင် သင်တန်းသားများသည် အောက်ပါတို့ကိုလုပ်ဆောင်နိုင်ပါမည်။

* ထိရောက်သောသင်ယူမှု၏ အသွင်အပြင်ကို သုံးသပ်ကာ အတွေးအမြင်များ ဝေမျှခြင်း
* ပညာရေးကျောင်းများတွင် ထိရောက်သောသင်ယူမှုကို ကူညီဖော်ဆောင်ရာတွင် ဦးဆောင်မှု၏ ကဏ္ဍကို ဖော်ပြခြင်း
* ပညာ‌ရေးကျောင်းရှိ ထိရောက်သောသင်ယူမှုအပေါ် ထိရောက်မှုအရှိဆုံး အခြင်းအရာများကိုဖော်ပြခြင်း
* ပညာရေးကျောင်းရှိ ထိရောက်သောသင်ယူမှုဆိုင်ရာအခြေခံသဘောတရားများအပေါ် သဘောတူခြင်း

# **သင်ယူမှုရလဒ်များ**

* သင်တန်းခြုံငုံသုံးသပ်ချက်ကို လိုရင်းတိုရှင်း မိတ်ဆက်ပြီး မေးခွန်းမေးလျှင်ဖြေဆိုပါ
* ယူနစ်သင်ယူမှုရလဒ်များကိုရှင်းပြပြီး သင်တန်းသူ/သားများ နားလည်/မလည်စစ်ဆေးပါ
* ယူနစ်တွင် အချက်အလက်များ သင်ပေးခြင်းထက် သင်ယူမှုနှင့် ဦးဆောင်မှုကို ပြန်လှန်သုံးသပ်စေရန် ရည်သန်ကြောင်း ထောက်ပြပါ

# **၁. ထိရောက်သောသင်ယူမှုဟူသည်အဘယ်နည်း**

**၁.၁. ထိ‌ရောက်သောသင်ယူမှု၏အသွင်အပြင်**

* အောက်ပါဆွေးနွေးချက်မေးခွန်းကိုပြပါ။ သင်တန်းသူ/သားတို့အား မိမိတို့၏အတွေးအမြင်ကို ငြိမ်သက်စွာ သုံးသပ်စေကာ တစ်မိနစ်တာ မှတ်စုရေးကြပါစေ။ အဖြေအမှန်အမှား မရှိကြောင်း သတိပေးပါ။

*သင့်အတွက် ထိရောက်သောသင်ယူမှုက ဘယ်လိုအဓိပ္ပါယ်ရှိပါသလဲ။*

* သင်တန်းဖော်တစ်ဦးနှင့်အတူ အတွေးအမြင်များ ဝေမျှနှိုင်းယှဥ်ကြစေကာ တစ်တွဲနှစ်တွဲမျှ တုံ့ပြန်ဖြေကြား ကြပါစေ။
* စိတ်ဝင်စားဖွယ် အတွေးအမြင်အချို့ကို အသိအမှတ်ပြုပါ။ သို့သော် အမှားပြင်ခြင်း၊ အဖြေတိတိကျကျ ပေးခြင်း မပြုပါနှင့်။ သင်တန်းသူ/သားများတွင် ရှိပြီးသား အတွေးအမြင်များကို မေးမြန်းဖော်ထုတ်ရုံမျှသာ ဖြစ်သည်။
* ရုပ်ပုံခြောက်ပုံကို ကြည့်ကြပါစေ။ မေးခွန်းသုံးခုကိုကြည့်ပြီး အဖြေစဥ်းစားရန် တစ်မိနစ်အချိန်ပေးပါ။

*၁. မည်သူတို့သင်ယူနေကြပါသနည်း။*

*၂. သူတို့* *ဘယ်မှာရှိနေပါသနည်း။*

*၃. သင့်အမြင်အရ သင်ယူမှု ထိရောက်ပါသလား။ အဘယ်ကြောင့်နည်း။*

* ပုံအကြောင်း အတွေးအမြင် နှီး‌‌နှောဖလှယ်ရန် အုပ်စုများ ဖွဲ့ပေးပါ။
* သင်တန်းသူ/သားများကို လေ့လာကြည့်ရှုပြီး ၎င်းတို့၏ ထင်မြင်ချက်များအတွက် အကြောင်းပြစေကာ လူတိုင်းပြောလှည့် ရကြပါစေ။
* နှီး‌နှောဖလှယ်ရန် ၈-၁၀ မိနစ်အချိန်ပေးပါ။
* အချိန်ရလျှင် တုံ့ပြန်ဖြေကြားမှုအတွက် ပုံတစ်ပုံ၊ မေးခွန်းတစ်ခုချင်းအတွက် အုပ်စုများထံမှ မေးမြန်း ဖော်ထုတ်ပါ။
* အချိန်မရလျှင် ရုပ်ပုံအနည်းငယ်အတွက်သာ တုံ့ပြန်ဖြေဆိုကြပါစေ။ ဥပမာ a, b, f။ ထင်မြင်ချက်ကွဲပြားမှုကို အားပေးပါ။ ရည်ရွယ်ချက်မှာ သင်တန်းသူ/သားတွင် ရှိပြီးသားအတွေးအမြင်များကို နောက်ထပ်ဆွေးနွေးရန် အခြေခံအဖြစ် ထုတ်နုတ်ယူခြင်းမျှသာဖြစ်သည်။

**မှတ်ချက် -** လူတိုင်းသင်ယူသူဖြစ်နိုင်ကြောင်း သင်တန်းသူ/သားများကို ထောက်ပြပါ။ သင်တန်းတက်သူများကို အရွယ်ရောက်သောပညာသင်သူများအဖြစ် သာဓကဆောင်ပြီး အခြားဥပမာများကို မေးမြန်းဖော်ထုတ်ပါ။

## **၁.၂ ထိရောက်သောသင်ယူမှုတွင် ဦးဆောင်မှုကဏ္ဍ**

ဤလုပ်ဆောင်ဖွယ်က သင်တန်း၏ အဓိကအကြောင်းအရာနှင့် ဆက်နွယ်ပြီး ‌နောက်ယူနစ်များတွင် အသေးစိတ် ဆက်ကြည့်ပါမည်။ ရည်ရွယ်ချက်မှာ ဦးဆောင်မှုကဏ္ဍအပေါ် အနောက်နိုင်ငံ စာသင်ခန်းအခြေပြု သုတေသန အဆိုအမိန့်အချို့ကို တင်ပြရန်၊ သင်တန်းသူ/သားတို့ ထိုအတွေးအမြင်များနှင့်ထိတွေ့မှု၊ သဘောတူ/မတူမှုတို့ကို အကဲဖြတ်ခန့်မှန်းရန်ဖြစ်ပါသည်။ အဖြေအမှားအမှန်မရှိကြောင်း၊ သဘောကွဲလွဲလျှင် ဆွေးနွေးမှုအတွက် ကောင်းမွန် ကြောင်း သင်တန်းသူ/သားများအား ထပ်လောင်းပြောပါ။

* အောက်ပါမေးခွန်းများကို သင်ပုန်း သို့မဟုတ် chat box တွင်ရေးပါ။

*သင့်အနေအထား၌ ထိရောက်သော သင်ယူမှုကို ပံ့ပိုးရာတွင် မည်သည့်ကဏ္ဍမှ ပါဝင်ပါသနည်း။*

* စဥ်းစားချိန်အနည်းငယ်ပေးပြီး အတွေးအမြင်များမေးမြန်းဖော်ထုတ်ပါ။
* ထိရောက်သောသင်ယူမှုကိုပံ့ပိုးရာတွင် ဦးဆောင်မှု၏ကဏ္ဍအကြောင်း အဆိုအမိန့် သုံးခုကို ဖတ်ရတော့မည် ဖြစ်ကြောင်း သင်တန်းသူ/သားများကိုပြောပါ။

အင်္ဂလိပ်ဘာသာြဖင့်ရေးသားထားသော သင်တန်းစာအုပ်စာတမ်းများဖြစ်လျှင် စကားလုံးသစ်များ နားလည် မလည် စစ်ဆေးပါ (သို့) အဆိုအမိန့်ကို မြန်မာဘာသာပြန်ပေးပြီး အင်္ဂလိပ်ဘာသာနှင့် တိုက်ကြည့်ကြပါစေ။


တစ်ဦးချင်း အဆိုအမိန့်ဖတ်ရန်အချိန်ပေးပါ။


* အဆိုအမိန့်များကို နားလည်မလည်နှင့် သဘောတူမတူ စစ်ဆေးရန် နှစ်ယောက်တွဲပေး (သို့) အုပ်စုဖွဲ့ပေးပါ။
* သင်တန်းသူ/သားတို့ကို လေ့လာကြည့်ရှုလုပ်ပြီး ၎င်းတို့၏ ထင်မြင်ချက်အတွက် အကြောင်းပြကြပါစေ။
* တုံ့ပြန်ဖြေကြားသည့်အဆင့်တွင် အတွဲများ (သို့) အုပ်စုများကို အမည်တပ်ခေါ်ကာ အတွေးအမြင်များ ဖလှယ်ကြပါစေ။ သဘောကွဲလွဲနိုင်သည့် အကြောင်းအရာများရှိက အသိအမှတ်ပြုပြီး မှတ်သားပါ။


**လုပ်နိုင်သော နောက်တစ်နည်း**

* သင်တန်းသူ/သားများကို အုပ်စုသုံးခုဖွဲ့ပါ။
* တစ်စုလျှင် အဆိုအမိန့်တစ်ခုစီပေးပြီး သင်ပုန်း (သို့) ပါဝါပွိုင့်သုံးလျက် အခြားအဖွဲ့များကို ရှင်းပြကြပါစေ။ ပြင်ဆင်ချိန် ၇ မိနစ်ဝန်းကျင်၊ တင်ပြချိန် ၁၀ မိနစ်ပေးပါ။
* အုပ်စုငယ်ဖွဲ့ (သို့) အဆုံးသတ်စုံညီဆွေးနွေးကာ မည်သည့်အဆိုကို သဘောတူကြောင်းမေးမြန်းပါ။

**ဖြစ်နိုင်သော အဖြေများ**







## **၁.၃ ထိရောက်‌သောသင်ယူမှုအပေါ် သက်ရောက်သည့် အခြားအချက်များ**

* မိမိတို့အနေအထားတွင် ထိရောက်သောသင်ယူမှုအတွက် ဦးဆောင်သူများအနေဖြင့် လုပ်နိုင်သည့်အရာ များကို နားလည်စေရန် အခြားသက်ရောက်နိုင်ချေများကိုလည်း ထည့်သွင်းစဥ်းစားရမည်ဖြစ်ကြောင်း ရှင်းပြလျက် မိတ်ဆက်ပေးပါ။
* ထိရောက်သောသင်ယူမှုအပေါ် မည်သည်က အကြီးမားဆုံး သက်‌ရောက်မှုရှိသည်ဟု ထင်ကြောင်း သင်တန်းသူ/သားများကိုမေးမြန်းပါ။ အတွေးအမြင်တစ်ခုနှစ်ခု မေးမြန်းဖော်ထုတ်ပြီး အကြောင်းပြကြပါစေ။
* သင်ယူမှုအပေါ်သက်ရောက်နိုင်သည့် အချက်များကိုပြသထားပါ။ ဖတ်ချိန်တစ်မိနစ်ပေးပါ။
* သင်ယူမှုအပေါ် သက်ရောက်မှု အနည်းအများစီစဥ်ရန် အုပ်စုငယ်များဖွဲ့ပြီးလုပ်ရမည်ဖြစ်ကြောင်း ရှင်းပြပါ။ ပိရမစ်ကိုပြသပြီး နမူနာအချက်နှစ်ချက်ရွေးချယ်ကာ ပိရမစ်၏ မည်သည့်နေရာတွင် ဖြည့်ရမည်ဖြစ်ကြောင်း မေးမြန်း ဖော်ထုတ်ပါ။
* အချက်အတော်များများ တစ်ဆင့်တည်းထားနိုင်ကြောင်း၊ ဆိုလိုသည်မှာ သက်‌ရောက်မှုတူညီကြောင်း နားလည်ကြပါစေ။
* ဆွေးနွေးမှုအဓိကအချက်များ ပြန်လည်တင်ပြရန် တစ်အုပ်စုလျှင်တစ်ယောက်ကျ မှတ်သားထားကြပါစေ။
* အချက်အလက်များထည့်ရန်နေရာကို သင်တန်းသူ/သားများ အတူတူဆုံးဖြတ်ရန် ၁၀ မိနစ် အချိန်ပေးပါ။ အကြောင်းပြချက်ပေးကြရန် သင်တန်းသူ/သားများ လေ့လာကြည့်ရှုလုပ်ပါ။
* တုံ့ပြန်ဖြေကြားမှု
  + ပိရမစ်ကို တစ်အုပ်စုချင်း ပြသစေပြီး အတွေးအမြင်များ နှိုင်းယှဥ်စေခြင်း၊ အဓိက သဘောတူ/ မတူသည့်အချက်များကိုမေးမြန်းဖော်ထုတ်ခြင်း၊ အနှစ်ချုပ်ခြင်း၊ ထောက်ပြခြင်း**သော်လည်း‌ကောင်း**
  + **သို့မဟုတ်** သက်ရောက်မှုအကြီးမားဆုံး အချက်နှစ်ချက်၊ သုံးချက်ကို အနှစ်ချုပ်ပြီး အကြောင်းပြကြ စေခြင်းသော်လည်းကောင်း လုပ်နိုင်ပါသည်။
* အဆုံးသတ်
* စာရင်းထဲ မပါသေးသည့် အခြားအရေးကြီးသည်ဟု ထင်မြင်သော ထိ‌ရောက်သည့် သင်ယူမှုအပေါ် အရေးပါသည့် သက်ရောက်မှုများရှိမရှိ သင်တန်းသူ/သားများအား မေးပါ။ အဖြေကိုမေးမြန်း ဖော်ထုတ်ပါ။

ဖြစ်နိုင်သည့်အဖြေများ - *CPD၊ အချိန်ဇယား၊ သင်တန်းဆရာ/မ စိတ်အားတက်ကြွမှု၊ သင်ယူသူတို့ စိတ်အားတက်ကြွမှု၊ သင်ယူမှုအပေါ်သဘောထား*

* + ဦးဆောင်သူများအနေဖြင့် အထက်ပါအချက် ၁၀ ချက် အပေါ် မည်မျှသြဇာညောင်းကြောင်း သင်တန်းသူ/သားများကို မေးမြန်းပါ။

## **၁.၄ ထိရောက်သောသင်ယူမှုဆိုင်ရာ အခြေခံသဘောတရားများ**

ဤအဆင့်တွင် ပန်းတိုင်ကိုရောက်ရှိနိုင်ရေး ကူညီပေးနိုင်မည့် သဘောတရားအား ညီတူညီမျှ ယေဘုယျနားလည်မှု တည်ဆောက်ရန် ရည်သန်ပါသည်။ ထို့နောက် မိမိတို့အနေအထားတွင် ကျောင်းအဖွဲ့အစည်းများ၏ တူညီသော ပန်းတိုင်များနှင့် ထိုပန်းတိုင်များကို ရောက်ရှိစေမည့် ဦးဆောင်မှုကဏ္ဍကို သင်တန်းသူ/သားများက ထည့်သွင်းစဥ်းစား ကြမည်ဖြစ်ပါသည်။ ထိုမှတစ်ဆင့် မိမိတို့ ကျောင်းတစ်ကျောင်းချင်းအတွက် ထိရောက်သောသင်ယူမှုဆိုင်ရာ ကိုယ်ပိုင် သဘောတရားများ သဘောတူချမှတ်စေမည်ဖြစ်ပါသည်။

* အောက်ပါမေးခွန်းများအား အတန်းတွင်းပြသပြီး စဥ်းစားချိန်တစ်မိနစ်ပေးပါ။

*အခြေခံသဘောတရားဟူသည်အဘယ်နည်း။ ဥပမာပေးနိုင်ပါသလား။ အဘယ်ကြောင့် အရေးကြီးပါ သနည်း။*

* အကွက်ထဲမှ သဘောတရားအကြောင်းအဆိုများကို သင်တန်းသူ/သားတို့ အာရုံစိုက်စေပြီး နှစ်ယောက်တွဲ (သို့) အုပ်စုဖွဲ့ပြီး မေးခွန်းများ ဆွေးနွေးကြပါစေ။

*သင့်အဖြေနှင့် အတွေးအမြင်များတူပါသလား။ အတွေးအမြင်သစ်များ ရှိပါသလား။ အတွေးအမြင်များနှင့် သဘောတူပါသလား။*

* နောက်လုပ်ဆောင်ချက်တွင် အနောက်တိုင်း စာသင်ခန်းအခြေပြု သုတေသနမှ ထုတ်ယူထားသည့် ထိရောက်သော သင်ယူမှုဆိုင်ရာ အခြေခံသဘောတရားအချို့အကြောင်း မိတ်ဆက်ပြီး သင်တန်းသူ/သားတို့ အနေအထားတွင် သင့်တော်မတော် သုံးသပ်ကြစေရန် ရည်သန်ပါသည်။
* အခြေခံသဘောတရားများကို တစ်ဦးချင်း အရင်ဖတ်ကြပါစေ။ ဒုတိယဘာသာစကားဖြင့် သင်ကြားနေ ကြလျှင် ခက်ခဲသောစကားလုံး/အသစ် (သို့) အယူအဆတို့၏အဓိပ္ပါယ်စစ်ဆေးပါ။ ဥပမာ သင်ကြားရေးနှင့် သင်ယူရေးအကြား ဆက်နွယ်မှု၊ ပုံသေအတွေးအခေါ် (mindset)၊ အဆင့်ဆင့် ထပ်ပိုးသင်ကြားမှု၊ အာရုံ ငါးပါးဖြင့်ထိတွေ့ သိရှိနိုင်မှုနှင့် အတွေးဖြင့်သာသိရှိပုံဖော်မှု

ပုံသေအတွေးအခေါ် ကို အောက်တွင်ရှင်းလင်းချက်ကို မှတ်သားပါ။

*သင်ယူသူ အသီးသီး၏ ပိုင်နိုင်ကျွမ်းကျင်မှုသည် ပူးပေါင်းသင်ယူမှု၊ လွတ်လပ်သော (ဆရာလွတ်) သင်ယူမှုနှင့် ဖွံ့ဖြိုးလိုသည့် စိတ်နေသဘောထားမှ ဖြစ်ပေါ်လာသည်။*

*ကူသူကယ်သူမဲ့သည်ဟု သင်ယူသူများခံစားရခြင်းမှာ ပေးမှယူသည့် သင်ယူမှုအမူအကျင့်နှင့် ပုံသေအတွေး အခေါ်တို့မှ ပေါ်ပေါက်လာပါသည်။*

ကယ်ရိုး ဒွက်ခ်(၂၀၁၂)

**ဖွံ့ဖြိုးလိုသည့်စိတ်နေသ‌ဘောထား**

ဥာဏ်ရည်နှင့် အစွမ်းအစသည် အတက်အကျ ရှိနိုင်သည်။

**ပုံသေအမြင်**

ဥာဏ်ရည်နှင့် အစွမ်းအစတို့ကို မွေးကတည်းက သတ်မှတ်ပြီးသား ဖြစ်သည်။

* အုပ်စုငယ်များဖွဲ့ပေးပြီး မေးခွန်းများကို ငါးမိနစ်ဝန်းကျင် ဆွေးနွေးကြပါစေ။
* တုံ့ပြန်ဖြေကြားရာတွင် တစ်ဖွဲ့စီဖြေဆိုချိန်ပေးပြီး တူညီသည့်အကြောင်းအရာ၊ အထူးသဖြင့် မေးခွန်း (၂) အတွက် မှတ်သားပါ။ *၂. မိမိလုပ်ကိုင်သည့်အနေအထားတွင် မည်သည့်သဘောတရားများကို ဆရာ အတတ်သင်ဆရာ/များနှင့် ဦးဆောင်အဖွဲ့များ လိုက်နာရန် အခဲယဥ်းဆုံး ဖြစ်ပါသနည်း။* *အဘယ်ကြောင့်နည်း။* လက်ရှိအနေအထားရှိ စိန်ခေါ်မှုများအကြောင်း ပွင့်လင်းရိုးသားစွာ သုံးသပ်ကြပါစေ။

## **၁.၅ မိမိတို့၏ အခြေခံသဘောတရားများ**

ဤလုပ်ဆောင်ဖွယ်၌ မိမိတို့အနေအထားတွင် ထိရောက်သောသင်ယူမှုအတွက် အခြေခံသဘောတရားများကို သင်တန်းသူ/သားတို့ကိုယ်တိုင် ဖော်ထုတ်ကြစေရန်ဖြစ်ပါသည်။ အတန်းတွင်း ဆွေးနွေးပြီးသမျှ ပြန်လည်သုံးသပ် စေလျက် သဘောတရားများသည် မိမိတို့၏အနေအထားအသီးသီးကို ထင်ဟပ်ကာ ရေရှည်ပန်းတိုင်အပေါ် အခြေပြု ကြပါစေ။ ပြီးခဲ့သည့် အဆင့်တွင် မိတ်ဆက်ထားသည့် သဘောတရားများကို မဆင်မခြင် ‘ငှားယူခြင်း’မပြုပါစေနှင့်။

* အောက်ပါကြေငြာစာနှင့်ညွှန်ကြားချက်များကိုပေးပြီး လုပ်ဆောင်ဖွယ်ကို မိတ်ဆက်ပါ။
* မိမိလုပ်ငန်းခွင်မှ ကျောင်းသားမိဘများက ကျောင်းနှင့်ရော၊ ဦးဆောင်သူများနှင့်ပါ စကားပြောရန် ကိုယ်စားလှယ်တစ်ဦး ရွေးချယ်ထားပါသည်။
* တောင်းဆိုချက်မှာ

*ထိရောက်သောသင်ယူမှုအတွက် အခြေခံမူ/သဘောတရားများကို ကျောင်းဦးဆောင်သူများရေးသားရန် တောင်းဆိုပါသည်။*

*စာရေးသားပေးပို့၍ဖြစ်စေ၊ စာသင်ခန်းနံရံမှာ ပြသလျက်ဖြစ်စေ မိဘများနှင့် ဝေမျှနိုင်ပါသည်။*

* တောင်းဆိုချက်ကို မည်သို့တုံ့ပြန်ပါမည်နည်း။
* ဖြစ်နိုင်လျှင် အလုပ်သဘောသဘာ၀တူသူများကို အုပ်စုဖွဲ့ပါ။
* ပထမ ၁၀ မိနစ်အတွင်း ၎င်းတို့အတွေးအမြင်များကို ဆွေးနွေးပြီး စာကြမ်းရေးကြပါစေ။ အောက်ပါတို့ကို စဥ်းစားရန် သတိပေးပါ။ လူများ၊ ယဥ်ကျေးမှု၊ အားသာချက်၊ လိုအပ်ချက်၊ မိမိကျောင်းအတွက်အနာဂတ် မျှော်မှန်းချက်စသည်တို့ကို ပေါက်မြောက်အောင်မြင်နိုင်ရန် မည်သည့် ထိရောက်သောသင်ယူမှု သ‌ဘော တရားများ လိုအပ်ပါသနည်း။
* စာကြမ်းများ စစ်ပြီးလျှင် ပိုစတာစာရွက်ပေးကာ (သို့မဟုတ် အွန်လိုင်းတက်နေလျှင် PPTဖိုင်ဖွင့်ပါ) ပြီးအောင် လုပ်ရန်နောက်ထပ် ၅-၁၀ မိနစ်အချိန်ပေးပါ။
* တုံ့ပြန်ဖြေကြားမှုအတွက် အခန်းတွင်းလှည့်ပတ်ကြည့်စေကာ (အွန်လိုင်းတွင်ရှိလျှင်အုပ်စုဖွဲ့တင်ပြရန်) အခြား အုပ်စုများ၏ သဘောတရားများကိုဖတ်ရှုပြီး မေးစရာမေးခွန်း၊ ပေးစရာမှတ်ချက်များရှိလျှင် မှတ်စုရေးကြ ပါစေ။ ထို့နောက် တစ်အုပ်စုချင်း၏ သဘောတရားများအတွက် အမေး/အဖြေလုပ်ရန် အချိန်ပေးပါ။ သင်တန်းဆရာ/မက တုံ့ပြန်ဖြေကြားပြီး သင့်တော်သည့်နေရာတွင် နောက်ဆက်တွဲမေးခွန်းများမေးပါ။
* သင်တန်းသူ/သားများကိုမေးရန် - ‘ဒီသဘောတရားတွေကို ဘယ်မှာပြထားရင်ကောင်းမလဲ။ ဘယ်သူတွေ နားလည်ဖို့လိုသလဲ။ ဘယ်လိုဝေမျှမလဲ။’ ၎င်းတို့လုပ်ငန်းခွင်မှ ဝန်ထမ်းများ၊ သင်ယူသူများနှင့် ရေးထားသည့် သဘောတရားများကို ဝေမျှကြပါစေ။
* ဤအဆင့်မဆုံးမီ ၁.၃ တွင်လုပ်ထားသည့်ပိရမစ်များကို ပြန်ကြည့်စေပါ။ ၎င်းတို့ရေးထားသည့် သဘောတရားများသည် သင်ယူမှုအပေါ်သက်ရောက်မှုအကြောင်း ၎င်းတို့၏အတွေးအမြင်များကို ထင်ဟပ်မှု ရှိမရှိ မေးမြန်းပါ။
* လုပ်ထားသည့် ပိုစတာများကို ဓါတ်ပုံရိုက်လိုကရိုက် (သို့) အွန်လိုင်းဖြစ်လျှင် ပါဝါပွိုင့်များကို သိမ်းလိုက သိမ်းပါ။ ဖြစ်နိုင်လျှင် သင်တန်းတစ်လျှောက် နံရံပေါ်ပြသပြီး ဦးဆောင်မှုအကြောင်း အတွေးအမြင် အမျိုးမျိုးကို စူးစမ်းရင်း ရည်ညွှန်းပြောဆိုပါ။ သင်တန်းဆက်လုပ်ရင်း ထိုသဘောတရားများကို တက်ရောက်သူများမှ လွတ်လပ်စွာ ပြောင်းလဲပြုပြင်နိုင်ပါသည်။

## **၁.၆ ပြန်လည်သုံးသပ်ပြီး အသုံးချပါ**

ဤအဆင့်တွင် လုပ်ခဲ့သည့်ခေါင်းစဥ်များ၊ ယူနစ်တွင်းသင်ယူခဲ့သည်များကို ပြန်လည်သုံးသပ်ကာ အဆုံးသတ် နိဂုံးချုပ် ရန်နှင့် လုပ်ငန်းခွင်မှ ဆရာ/မ (သို့) သင်တန်းဆရာကို သင်တန်းချိန်မှရခဲ့သည့် အတွေးအမြင်များအကြောင်း တွေ့ဆုံ မေးမြန်းသည့် လုပ်ဆောင်ဖွယ်တစ်ရပ် ချမှတ်ရန် ရည်ရွယ်ပါသည်။

* သင်တန်းချိန်အတွင်း လုပ်ခဲ့သည့်အဆင့်များကို အာရုံစိုက်စေပြီး ဆွေးနွေးချက်နှင့် သင်ထားသည့်ခေါင်းစဥ် အကြောင်း မေးလိုသည့်မေးခွန်းများကို ပြန်လည်သုံးသပ်ကြပါစေ။
* ကြယ်ပုံများအတွင်း မိမိတို့ အတွေးအမြင်များ ၅-၇ မိနစ်ခန့် တစ်ဦးချင်း ရေးသားကြပါစေ။
* အတွေးအမြင်များကို လုပ်ဖော်ကိုင်ဖက်တစ်ဦးနှင့် ဝေမျှစေကာ သင်တန်းဆရာ/မနှင့် အခြားတက်ရောက်သူ များကို လွတ်လွတ်လပ်လပ် မေးနိုင်ကြောင်း အသိပေးပါ။


**နောက်ဆက်တွဲလုပ်ဆောင်ချက်**

* မိမိတို့လုပ်ငန်းခွင်တွင် ဆရာ/မများ၊ သင်တန်းပို့ချသူများက ထိရောက်သောသင်ယူမှုနှင့် ဦးဆောင်မှု အကြောင်း အတွေးအမြင်နှင့်ထင်မြင်ချက်များ ဝေမျှကြခြင်း ရှိမရှိ စူးစမ်းသင့်ကြောင်း သင်တန်းသူ/သား များကို ပြောပါ။
* ညွှန်ကြားချက်များဖတ်ရန် အချိန်အနည်းငယ်ပေးပြီး လုပ်ဆောင်ဖွယ်ကို နားလည်မလည်စစ်ဆေးပါ။
* ထိရောက်သောသင်ယူမှုဆိုင်ရာ သဘောတရားအကြောင်း နောက်ထပ်သိလိုလျှင် သင်တန်းသားစာအုပ် **နောက်ဆက်တွဲ ၁** တွင် ဖတ်စရာများ ရှိသေးကြောင်း သတိပေးပါ။


# **နောက်ဆက်တွဲများ**

## **နောက်ဆက်တွဲ ၁ - ပိရမစ်**

**မိမိ၏အနေအထားတွင် ထိရောက်သောသင်ယူမှုအပေါ် မည်သည်က သက်ရောက်မှုရှိသနည်း**



## **နောက်ဆက်တွဲ ၂ - ဆက်လက်ဖတ်ရှုရန်**



**အလွန်ကောင်းသော သင်ကြားနည်းဖြစ်စေရန် အဓိကအချက်များ**

**တပည့်များနှင့် ၎င်းတို့သင်ယူမှုအကြောင်း စကားပြောပါ၊ ဂရုတစိုက်နားထောင်ပါ၊ လက်တွဲခေါ်ပါ။**

၁. တပည့်များဖွင့်ဟပြောဆိုသည်ကို အစဥ်နားထောင်ရန် အရေးကြီးပါသည်။ ဆိုလိုသည်မှာ ဆရာ/မတို့က ဘာကို သင်မည်၊ ဘယ်လိုသင်ကြားမည်ဟု တွေးရုံတွေးရာမှ တပည့်များ၏သင်ယူမှုအတွေ့အကြုံအကြောင်းကိုပါ သူတို့နှင့် တိုင်ပင်ဆွေးနွေးကြရန် ဖြစ်သည်။

၂. တပည့်များပြောကြားချက်များကို ထည့်သွင်းစဥ်းစားခြင်းဖြင့် ဆရာ/မတို့က သင်ကြားရေးနည်းများ ပြောင်းလဲခြင်း၊ လိုက်လျောညီထွေပြုပြင်ခြင်းများ လုပ်‌ဆောင်စေနိုင်ခြင်းဖြင့် စဥ်ဆက်မပြတ်တိုးတက်မှုများ ဆောင်ကျဥ်းလာနိုင် ပါမည်။

၃. တပည့်များပြောကြားချက်များကို ထည့်သွင်းစဥ်းစားခြင်းဖြင့် အပြုသဘောဆောင်သည့် ဆက်ဆံရေးများ ဖွံ့ဖြိုး လာပါမည်။ အပြုသဘောဆောင်သည့် အကျိုးဆက်တစ်ခုအဖြစ် တပည့်များစိတ်ပါဝင်စားမှု၊ ပျော်မွေ့မှုများ ရှိလာ နိုင်ပါသည်။

၄. သင်ခန်းစာပြင်ဆင်မှု၊ သင်ကြားမှုတို့တွင် တပည့်များပါဝင်လာစေခြင်းဖြင့် သင်ယူမှုအပေါ် ၎င်းတို့စိတ်ပါဝင်စားမှု နှင့် ပျော်မွေ့မှုများဖြစ်ပေါ်လာနိုင်ပါသည်။

**သင်ယူမှုအသစ်၊ စိန်ခေါ်မှုအသစ်များကို လက်ခံကြိုဆိုပါ၊ အလျှော့မပေးပါနှင့်။**

၆. ဆရာ/မတို့သင်ကြားရေးနည်းလမ်းများ တိုးတက်လာရန်မှာ မိမိတို့၏ ဖွံ့ဖြိုးတိုးတက်နိုင်စွမ်းကို ယုံကြည်ပြီး သင်ယူမှုနှင့်ပတ်သက်သည့် မိမိတို့ယုံကြည်မှုများကို စိန်ခေါ်ခံနိုင်ရန် အဆင်သင့်ဖြစ်နေရပါမည်။

၇. ဆရာ/မတို့၏ အလေ့အကျင့် အပြုအမူများ ပြောင်းလဲရာတွင် ၎င်းတို့၏ကဏ္ဍ တစ်စိတ်တစ်ဒေသဖြစ်သည့် လိုပ်အပ်ချက်များကို ဖြည့်ဆည်းမှုများ၊ စိန်ခေါ်မှုများနှင့် ဦးစားပေးမှုများအား ကိုင်တွယ်နိုင်ရန် မြင့်မားသောစိတ်အား တက်ကြွမှု၊ တာ၀န်သိမှုနှင့် လိုအပ်ပါသည်။

**တပည့်များ၏လိုအပ်ချက်များကို ဖြည့်ဆည်းနိုင်ရန်** **ဆုတ်သာတက်သာ နည်းဗျူဟာမျိုးစုံသုံးပါ**

၈. ထိရောက်သောသင်ယူမှုအတွက် နည်းစနစ်အမျိုးမျိုးယူငင်သုံးစွဲရပါသည်။ ထူးချွန်သည့်ဆရာ/မများသည် တပည့် တို့၏ လိုအပ်ချက်အမျိုးမျိုးကိုဖြည့်ဆည်းရန် သင့်တော်သည့်ဗျူဟာအမျိုးမျိုး ရွေးချယ်ကာ အခင်းအကျင်းအမျိုးမျိုး ပြောင်းလဲသည်နှင့်အတူ သင်ကြားသည့် အကြောင်းအရာကိုလည်း ပြုပြင်ပြောင်းလဲပေးသည်။

၉. ‘တစ်ခုတည်းနှင့် အားလုံးမကိုက်ညီနိုင်ပါ’ - အထူးပညာရေးလိုအပ်သည့် SEN တပည့်တို့အတွက် နည်းလမ်း ရှာကြံပြီး သင်ကြားမှုအမျိုးမျိုးသုံးရန် လိုအပ်ပါသည်။

**တပည့်များ၏ တွေးခေါ် မှုနှင့်သင်ယူမှု စွမ်းရည်များဖွံ့ဖြိုးပါစေ**

၁၀. ‘သင်ယူမှုအတွက်စကားပြော’ခြင်းဖြင့် သင်ယူမှုကိုသင်ယူသည့်မဟာဗျူဟာများ တိုးတက်လုပ်ဆောင်နိုင်ကာ တပည့်များအတွက် ရေရှည်ရလဒ်များ ဖြစ်ထွန်းစေချေရှိပြီး ဆရာ/မတို့အတွက် မျှော်မှန်းချက်လည်း မြင့်မားလာ ပါမည်။ သင်ယူမှုစွမ်းရည်ဖွံ့ဖြိုးမှုကို သင်ခန်းစာများအတွင်း တသားတည်းထည့်သွင်းထားရန် လိုအပ်ပါသည်။

**တပည့်များ သိပြီးသားနှင့်လုပ်နိုင်သည့် အရာများကို လျှော့မတွက်ပါနှင့်**

၁၁. အလယ်တန်းကျောင်းတက်သည့် တပည့်များ၏ ရှိပြီးသားဗဟုသုတနှင့် စွမ်းဆောင်ရည်တို့ကို ဆရာ/မတို့ လျှော့တွက်လေ့ရှိသည်။ ၎င်းတို့၏ မျှော်မှန်းချက်ကို မြှင့်တင်လိုက်သည့်အခါ ‘တပည့်များ၏ ဇာစ်မြစ်’ကို ကောင်းကောင်းနားလည်လာပြီး တပည့်များ၏ တိုးတက်မှုအပေါ် သက်ရောက်နိုင်ပါသည်။

**သင်ယူမှုအတွက်စစ်ဆေးအကဲဖြတ်ခြင်း (AfL)ကို အချိန်ပေးပြီး အဆင့်ဆင့်တည်ဆောက်ပါ**

၁၂. သင်ယူမှုအတွက်စစ်ဆေးအကဲဖြတ်ခြင်း (AfL)နည်းကို သုံးပြီး သင်ယူမှုအတွက် တပည့်အချင်းချင်း အနီးကပ်လမ်းညွှန်နိုင်ရေးကို လှုံ့ဆော်ပေးပါ။ ဤနည်းအားဖြင့် အပြန်အလှန် တုံ့ပြန်ဖြေကြားမှုပေးသည့်အခါ နောက်တစ်ဆင့်လုပ်ဆောင်စရာနှင့် တိုးတက်မှုတို့ကို ပိုမိုနားလည်လာစေပါသည်။

၁၃. ဆရာ/မ၏ တုံ့ပြန်ဖြေကြားမှုကို တပည့်များကြေကြေညက်ညက် နားလည်စေရေး အချိန်ပေးပါ။ နှုတ်ဖြင့် ဖြေကြားခြင်း၊ စာ‌ရေးသားတုံ့ပြန်ခြင်းတို့ကို တွဲလုပ်ပါ။

**သင်ကြားနည်းအကြောင်း လုပ်ဖော်ကိုင်ဖက်များနှင့်ပြောဆိုရာတွင် နှစ်ဦးနှစ်ဖက်နားလည်အောင်ပြောပါ**

၁၄. စံချိန်မြင့်မြင့်မားမား ထိန်းသိမ်းထားနိုင်ရန် ကျောင်းအတွင်းနှင့် ကျောင်းများအကြား၊ လုပ်ငန်းအဆင့်ဆင့်ကြား ရှေ့နောက်ညီသည့် အများသုံးစကားတစ်ရပ်ဖော်ဆောင်ပါ။

# **ဆက်လက်ဖတ်ရှုရန်နှင့်ကျမ်းကိုး**

Barber, M. et al. (2010) *Capturing the Leadership Premium*. National College for School Leadership

British Council, Connecting Classrooms Leading Effective Teaching and Learning

Day, C. et al. (2010) *Ten Strong Claims about Successful School Leadership*. National College for School Leadership

Dweck, C. (2006) *Mindset: the New Psychology of Success*. New York: Random House

Hattie, J. (2010) *Visible Learning for Teachers,* London: Routledge

Husband, C. and Pearce, J. (2012) *Great Pedagogy; Nine Claims from Research*, National College for School Leadership

Leithwood, K et. al. (2008) *Investigating the Links to Student Learning*. University of Minnesota.